تجربتي الشخصية لجهاز شاوومي Mi11 Ultra بعد بضعة أشهر من إستخدام هذا الجهاز الجبار سأشارك لكم تلك التجربة وهو حقا جهاز جبار بمعنى الكلمة فلنبدأ :
• الشاشة :- الشاشة هي AMOLED 10-bit قياس 6.81 إنش دقتها QHD+ و ترددها 120Hz تدعم HDR10+ و Dolby Vision و محمية بطبقة GG victus يعني مقاومة للصدمات لكن سهل خدشها و لذلك الجهاز يجي بلزكة بلاستك مثبتة عليه مسبقاً تحمي الجهاز من الخدوش و يجي ويا حافظة شفافة هم. أني من النوع الي احب الشاشات المنحنية فشكلها كلش حلو و مع ذلك بيها عيب بارز و هي انه الشاشة مو LTPO يعني متغير تردد بين 120Hz و 1Hz علمود توفر طاقة فهنا الشاشة تكدر تنزل لحد 30Hz كحد ادنى علمود توفر طاقة، اما الاضاءة فجداً جداً عالية بحيث اذا تخلي خلفية بيضة بالليل و بأعلى اضاءة تقريباً تنور الغرفة.
• الأداء :- معالج الجهاز هو سناب دراكون 888 معالج معروف و المعروف ويا هو الحماوة، بالأستخدام العادي بعض الاحيان الجهاز بارد و بعض الاحيان تحسه دافي حسب الاستخدام اما بالالعاب مثل genshin impact فيشغل اللعبة على اعدادات متوسطة كأعدادات افتراضية و على اعدادات متوسطة و 60 فريم بعد نص ساعة من اللعب بقت الفريمات ثابته و منزلت أقل 55 فريم و بالاستخدام العادي ماكو أي قصور من هالناحية سلاسة و تصفح سريع بدون تعليك.
• البطارية :- البطارية حجمها 5000mAh تشحن بقدرة 67W سلكي و 67W لاسلكي بأستخدام شاحن مخصص و يدعم الشحن العكسي، الشاحن السلكي يكون منفصل و مجاني (لتخلون المحلات تقطكم الشاحن مجاني) ، بأستخدام تصفح فقط بدون ما افتح الكاميرا و بدون أي لعبة و على اعدادات 120Hz و دقة FHD+ ينطيني حوالي 7 ساعات من 100% لحد 1% و طبعاً الوقت يختلف حسب الاستخدام.
• الواجهة :- الجهاز يجي بواجهة MIUI 12.5 على اندرويد 11 من الباكيت و يتحدث لـ MIUI 12.5E ، الواجهة هنا مواجهتني أي مشكلة بيها ولا خطأ ولا أي شي ، الواجهة سلسلة لكن شكلها تحسه طفولي و الترتيب مخربط اصلاً ميعتبر ترتيب لكنها متروسة اضافات و خيارات تفيد المستخدم و صراحة المشاكل الوحيدة الي دتطلع هي بتطبيقات كوكل فقط مثل الكوكل بلي مرات ميطلع قائمة التحديثات الا تسويله ايقاف اجباري و هذا الشي جان يصير عندي بالون بلص و حتى بجهازي الأونر الي ما بي خدمات كوكل. فبعد هيج قررت انه ابدل الجهاز للروم الاندنوسي علمود اطير تطبيقات كوكل من النظام و الي تسوي تلكأ و تزيد من سوء تجربه الاستخدام.
• الكاميرا :- ابرز شي بالجهاز هو الكاميرات الخلفية ، 3 كاميرات الاساسية بدقة 50MP مستشعر سامسونك حجمه جبير لذلك بالعزل لتشيل همة اعتمد عليه يعزلك أي شي تخليه كبال الكاميرا و الثانية هي عدسة واسعة بدقة 48MP و هي اوسع كاميرا على موبايل الوانها و تفاصيلها حلوة كلش و تقريبا مثل الاساسية و الثالثة هي عدسة بيروسكوب تيليفوتو بدقة 48MP زومها البصري ×5 و زومها الالكتروني ×120 و اني صراحة من استخدم الزوم الا لتصوير القمر و بعض الاحيان يكون مفيد جداً ، و الشغلة الثانية المهمة هي الشاشة الصغيرة و الي تكدر تستخدمها كسيلفي و تستفاد من كلشي ذكرته فوك + الكاميرا الامامية اصلاً مو قاصرة و حلوة حسب مشفتها لكن بالاخير اني مو خبير و حخلي امثلة للصور بالمنشور و انتوا حكموا. (ما استخدمتها هواي و حضيف صور بالمستقبل).
• اشياء إضافية :-
– الجهاز مقاوم للماء و الغبار بمعيار IP68 يعني عمق متر ونص لمدة 30 دقيقة
– السماعات ستيريو تعاونت بيها شاوومي وية Harman/Kardon صوتها عالي و نقي و حلو يعني
– هزاز الجهاز ايضاً زين و تقريباً كل حركة تسويها بالنظام تقابلها هزة و هالشي تكدر توكفه علمود تحافظ على الطاقة.
– الجهاز بي منفذ AR مدري IR حتى تتحكم من خلاله بالأجهزة الالكترونية مثل أجهزة التلفاز و جهاز شاوومي Mi box وغيرهن من الأجهزة الدعومة ، شي نادر بهيج فئة.
– وزن الجهاز ثكيل و الظهر من السيراميك و المفروض يتحمل صدمات ، تكدر تسند اصبعك جوة الكاميرا و تسهلك الاستخدام.
و بس هيج، هاية جانت تجربتي الشخصية و أي سؤال غير السعر اني حاضر (لأنه مو ثابت).
تفاصيل أكثر اضيفها من استخدم الجهاز أكثر.